DA Den Europæiske Unions Tidende CE 78/929

(2004/C 78 E/0983)

SKRIFTLIG FORESPØRGSEL E-0087/04

af Erik Meijer (GUE/NGL) til Kommissionen

(21. januar 2004)

Om: Kasinoforetagender, som under henvisning til EU-regler går imod den officielle nederlandske politik for begrænsning af ludomani

1. Er Kommissionen bekendt med spørgsmål nr. 462, som De Wit (fra det socialistiske parti) i det nederlandske andetkammer den 11. november 2003 stillede til justits- og økonomiministeren om den nederlandske politik for spil, og svaret fra minister Donner den 12. december 2003, hvori han anførte, at en EU-medlemsstat ud fra almene hensyn og f.eks. for at imødegå ludomani kan begrænse udbydelse af spil, og at dette især er tilfældet, når den pågældende medlemsstat ikke selv tilskynder til deltagelse i lotterier, spil eller væddemål, som er til fordel for landets egen statskasse?

2. Deler Kommissionen den i minister Donners svar anførte opfattelse? Betyder det, at der således ikke kan være tale om, at udenlandske kasinokæder fremover kan etablere sig i Nederlandene under henvisning til det åbne indre marked?

3. Er det Kommissionen bekendt, at der i øjeblikket er en række virksomheder såsom »JVH Gaming« fra Tilburg og den franske virksomhed »Tranchant«, som under henvisning til europæisk lovgivning ikke desto mindre søger at opnå tilladelse til etablering af kasinoer i Nederlandene, og at de udfolder bestræbelser på en bredere fortolkning af tilladelser til spilleautomathaller, således at der tillades fuldgyldige kasinoer?

4. Er det ligeledes Kommissionen bekendt, at de i spørgsmål 3 anførte virksomheder mener, at afslag på de ønskede tilladelser vil være i strid med europæisk lovgivning? Er der i Kommissionens øjne nogen som helst begrundelse for disse virksomheders standpunkt?

5. Er det også Kommissionens opfattelse, at det af hensyn til almenheden og bekæmpelsen af ludomani er ønskeligt, at kontrollen med disse former for spil fortsat er underlagt de nationale myndigheders beslutningstagende beføjelser?

6. Er Kommissionen villig til at lukke eventuelle huller i europæisk lovgivning, som giver virksomheder mulighed for at omgå de af de pågældende nationale myndigheder fastsatte regler?

Kilde: Det nederlandske dagblad »BN-De Stem« den 6.1.2004.

Svar afgivet på Kommissionens vegne af Frederik Bolkestein

(3. marts 2004)

Kommissionen må som svar på det ærede medlems forespørgsel meddele, at den hverken var bekendt med den nederlandske udveksling mellem De Wit og minister Donner eller med den konkrete situation, som det ærede medlem beskriver vedrørende visse virksomheder, der efter alt at dømme ønsker at komme ind på det nederlandske kasinomarked. Kommissionen kan derfor ikke tage stilling til sagen på nuværende tidspunkt.

Kommissionen skal dog påpege, at EF-Domstolen flere gange (senest i sin dom i sag C-243/01, Gambelli) har fastslået, at restriktioner for spillevirksomhed i form af bevillinger eller andre tilladelsesprocedurer udgør restriktioner både for etableringsfriheden (EF-traktatens artikel 43) og retten til fri udveksling af tjenesteydelser (EF-traktatens artikel 49).

For så vidt angår det ærede medlems femte og sjette spørgsmål, medgiver Kommissionen, at sådanne restriktioner kan være begrundede i almene hensyn, f.eks. hensynet til den offentlige orden (særlig bekæmpelsen af svig) og forbrugerbeskyttelsen (særlig faren over for mindreårige og for ludomani). I overensstemmelse med Domstolens retspraksis mener Kommissionen dog, at sådanne nationale restriktioner skal stå i rimeligt forhold til de tilstræbte almene hensyn, dvs. at de ikke må række ud over, hvad der er nødvendigt for at nå dem.

Kommissionen mener derfor, at restriktioner for etableringsfriheden og for den frie udveksling på tværs af grænserne på dette område må vurderes ud fra de særlige risici, der er forbundet med de pågældende former for spillevirksomhed. Der findes ikke i øjeblikket nogen særlig afledt EU-ret på området. I betragtning af forbrugernes stigende mobilitet på tværs af grænserne og væksten i spil, der udbydes på tværs af grænserne, har Kommissionen dog meddelt, at den vil iværksætte en undersøgelse om emnet i 2004. Den medtog i øvrigt denne form for tjenesteydelser i sit nyligt forelagte forslag til direktiv om tjenesteydelser i det indre marked (1). Ifølge dette forslag skal medlemsstaterne bl.a. evaluere de gældende restriktioner som led i en fælles »screening« med Kommissionen og de berørte parter, som skal finde sted senest et år efter vedtagelsen af det foreslåede direktiv. Direktivforslaget indeholder også en bestemmelse om, at sådanne tjenesteydelser er undtaget fra oprindelseslandsprincippet, indtil der på EU-plan eventuelt foretages en harmonisering på området.

Om der er behov for en sådan harmonisering på EU-plan, vil blive vurderet ud fra resultaterne af medlemsstaternes fælles evaluering i henhold til tjenesteydelsesdirektivet og på baggrund af nævnte kommissionsundersøgelse. Et sådant konstruktivt samarbejde vil efter Kommissionens opfattelse bane vejen for en europæisk løsning, der sikrer en høj beskyttelse af både den offentlige orden og forbrugerne i forbindelse med spil.

(1) KOM(2004) 2 endelig udg.